O‘zbekiston Respublikasi

Milliy gvardiyasi qo‘mondonining

2021 yil «\_\_\_\_» sentyabrdagi \_\_-son buyrug‘iga

1-ILOVA

**CHAVANDOZLAR MAKTABINING**

**NAMUNAVIY USTAVI**

Mazkur Ustav O‘zbekiston Respublikasi Prezidentining 2021 yil 5 avgustdagi PQ-5212-son “Chavandozlar maktablari faoliyatini tashkil etish   
chora-tadbirlari to‘g‘risida”gi qarori, O‘zbekiston Respublikasi Vazirlar Mahkamasining 2010 yil 23-sentyabrdagi 211-son “Sport maktablari faoliyatini hamda sport maktablari trenerlari va mutaxassislari mehnatini moddiy rag‘batlantirish tizimini yanada takomillashtirish to‘g‘risida”gi qaroriga muvofiq Chavandozlar maktabi (bundan buyon matnda maktab deb yuritiladi) faoliyati tartibini belgilaydi.

**1-bob. Umumiy qoidalar.**

1. Maktab O‘zbekiston Respublikasi Milliy gvardiyasi (matnda keyingi o‘rinlarda Milliy gvardiya deb yuritiladi) huzuridagi maktabdan tashqari ta'lim muassasasi hisoblanadi.

2. Maktabning to'liq nomi: Milliy gvardiya huzuridagi Chavandozlar maktabi.

3. Maktabning qisqartirilgan nomi: MG CHM.

4. Ta'lim turi: Maktabdan tashqari ta'lim.

5. Mulkchilik shakli: davlat mulki.

6. Maktab muassisi: Milliy gvardiya.

7. Maktabning yuridik manzili: Surxondaryo viloyati, Termiz tumani, Yangiobod mahallasi.

8. Maktab o‘z faoliyatida O‘zbekiston Respublikasi Konstitutsiyasi   
va qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, O‘zbekiston Respublikasi Vazirlar Mahkamasining qarorlari, farmoyishlariga   
va boshqa me'yoriy hujjatlarga hamda o‘z Ustaviga amal qiladi.

9. Maktab davlat muassasasi shaklidagi yuridik shaxs hisoblanadi, o‘z ustaviga, mustaqil balansiga, Moliya vazirligi G‘aznachiligida shaxsiy   
hisob-varag‘iga, O‘zbekiston Respublikasi Davlat gerbi tasviri tushirilgan o‘z nomiga.

10. Maktabning asosiy faoliyati mamlakatimizda ot sporti turlarini yanada rivojlantirish, yangi avlod chavandozlarini tayyorlash va tarbiyalash, yoshlar o‘rtasida ot sportini faol targ‘ib qilish va ommalashtirish, malakali sportchilarni tayyorlash, sport zaxirasi va yuqori mahoratli sportchilar tayyorlash bo‘yicha   
o‘quv-mashq jarayonini tashkil etishga, shuningdek ot sporti bo‘yicha trener-o‘qituvchilar o‘rtasida kasbiy tajribani almashish hamda aholining keng qatlamini, ayniqsa yoshlarni maktabdagi sektsiya va klublarga jalb etishdan iborat.

**2-bob. Maktabning maqsad va vazifalari**

11. Maktabning asosiy maqsadi mamlakatimizda ot sporti turlarini yanada rivojlantirish, yangi avlod chavandozlarini tayyorlash va tarbiyalash, yoshlar o‘rtasida ot sportini faol targ‘ib qilish va ommalashtirish bilan ta'minlash.

12. Quyidagilar maktabning asosiy vazifalari hisoblanadi:

a) yosh avlod chavandozlarini tarbiyalashga yo‘naltirilgan milliy ot sporti musobaqalarini tashkil etish hamda milliy ot sportining xalqaro dovrug‘ini oshirish bo‘yicha kompleks chora-tadbirlarni amalga oshirish;

b) aholining keng qatlamini, ayniqsa yoshlarni, ot sporti sektsiya   
va klublarga jalb etish;

v) maktabning tarkibiga kiruvchi ot sporti bo‘limlari sportchilarning mahorat darajasini xalqaro darajaga ko‘tarish;

g) maktabda zarur zamonaviy moddiy-texnika bazasini yaratish hamda   
ot sporti bo‘yicha mashg‘ulotlar o‘tkazish uchun malakali trener-o‘qituvchilar tarkibini tanlash, yuqori mahoratli sportchilar tayyorlash yuzasidan o‘quv-mashq jarayonini tashkil etish;

d) xalqaro sport maydonida mamlakat sharafini munosib himoya qilishga qodir bo‘lgan O‘zbekiston terma jamoalari uchun o‘quv-tarbiya jarayonini tashkil etishning eng yangi usullarini qo‘llagan holda sport zaxirasi va yuqori mahoratli sportchilar tayyorlash;

j) tajriba almashish maqsadida sport federatsiyalari bilan hamkorlikni rivojlantirish, o‘quvchi-sportchilarning mahoratini, shuningdek trener-o‘qituvchilar va boshqa mutaxassislarning kasb malakasini oshirish;

z) aholining barcha qatlamlarini jismoniy tarbiya-sog‘lomlashtirish   
va ommaviy-sport ishlariga keng jalb etishga yo‘naltirilgan muntazam ravishda   
ot sporti musobaqalarini tashkil qilish, ot sportini kuchaytirish uchun   
sport-sog‘lomlashtirish klublari tashkil etish;

i) ot sporti bo‘yicha sportchilarni muntazam tibbiy kuzatuvdan o‘tkazib borish;

k) o‘quv yig‘in mashg‘ulotlarini o‘tkazish maqsadida ot sporti bilan shug‘ullanuvchi tashkilot va muassassalar, zotdor va naslli otlarni ko‘paytirish tashkilotlarining sport maydonchalaridan foydalanish hamda ularni malakali kadrlar va murabbiylar bilan ta'minlash.

13. Yuklangan vazifalarni bajarish uchun maktab belgilangan tartibda:

a) O‘zbekiston Respublikasida ot sporti turlarini rivojlantirish davlat dasturlarining amalga oshirilishida ishtirok etadi;

b) jismonan sog‘lom bolalar hamda o‘smirlarni jismoniy tarbiya va sport bilan muntazam shug‘ullanishga jalb etilishini tashkil etadi, qobiliyatli va istiqbolli o‘quvchi-sportchilarning sportda yanada kamol topishi uchun zarur shart-sharoitlar yaratadi;

v) sport zaxirasi hamda yuqori mahoratli sportchilarni tanlash   
va tayyorlashni ilmiy-uslubiy va tibbiy jihatdan ta'minlaydi;

g) o‘quv rejalari va dasturlariga muvofiq o‘quv-mashq jarayonining tashkil qilinishi va o‘tkazilishini, unga ilg‘or ilmiy texnologiyalar joriy etilishini ta'minlaydi;

d) o‘quvchi-sportchilar, trener-o‘qituvchilar va boshqa mutaxassislarning sport musobaqalari, chempionatlar, kuboklar, turnirlar, festivallar, konferentsiyalar, simpoziumlar, seminarlar, o‘quv-yig‘inlari va boshqa ommaviy-jismoniy tarbiya tadbirlarini amalga oshiradi.

14. Maktab quyidagi huquqlarga ega:

a) yosh avlod chavandozlarini tarbiyalashga yo‘naltirilgan milliy ot sporti musobaqalarini tashkil etish va o‘tkazish;

b) Qorabayir zotli otlardan foydalanishni ommalashtirish hamda milliy   
ot sportining xalqaro dovrug‘ini oshirish bo‘yicha kompleks chora-tadbirlarni amalga oshirish bo‘yicha manfaatdor tashkilotlar bilan hamkorlik qilish;

v) yilqichilikda naslchilik ishlarini takomillashtirish yo‘li bilan Qorabayir zotli otlar bosh sonini ko‘paytirishni jadallashtirish;

g) maktabdagi sektsiya va klublarini hamda ot sporti bo‘yicha umumiy   
va maxsus jismoniy tayyorgarlik bo‘limlarini ochish;

d) sport tayyorgarligining har bir bosqichida o‘quvchi-sportchilarning yakka tartibda shug‘ullanishi davomiyligini hamda tayyorlash davri va bosqichiga qarab o‘quv-mashq ishlarining haftalik rejasini belgilash;

ye) amaldagi qonun hujjatlarida belgilangan tartibda davlat va jamoat tashkilotlari orqali jismoniy tarbiya va sport masalalari bo‘yicha xalqaro faoliyatni amalga oshirish;

j) maktabning trener-o‘qituvchi xodimlari va sportchilarini ayirboshlash bo‘yicha xorijiy sport muassasalari va tashkilotlari bilan bitimlar tuzish;

z) xorijiy sport muassasalari va tashkilotlari bilan hamkorlikda sport tadbirlari, bayramlar, ko‘riklar, seminarlar o‘tkazish;

i) respublika va xalqaro musobaqalarda qatnashishga qo‘yilgan jamoalar   
va o‘quvchi-sportchilarni tayyorlash maqsadida o‘quv-mashq ishlariga ajratilgan mablag‘lar doirasida o‘quv-mashq yig‘inlari o‘tkazish;

k) moliyalashtirishning amaldagi qonun hujjatlarida taqiqlanmagan turli manbalari hisobiga byudjetdan tashqari mablaglar ishlab topish.

Maktab qonun hujjatlariga muvofiq boshqa huquqlarga ham ega bo‘lishi mumkin.

15. Maktabning majburiyatlari:

a) Qorabayir zotli otlardan foydalanishni ommalashtirish hamda milliy   
ot sportining xalqaro dovrug‘ini oshirish bo‘yicha kompleks chora-tadbirlarni amalga oshirish;

b) yilqichilikda naslchilik ishlarini takomillashtirish yo‘li bilan Qorabayir zotli otlar bosh sonini ko‘paytirish;

v) Qorabayir zotli otlarni saqlash va sifatli veterinariya xizmati ko‘rsatish ishlarini yaxshilashga ko‘maklashish;

g) jahon bozorida ot zotlari orasida Qorabayir ot zotining raqobatbardoshligini ta'minlash;

d) aholining keng qatlamini, ayniqsa yoshlarni, maktabdagi seksiya   
va klublarga jalb etish;

ye) o‘quv-mashq va tarbiya jarayonini amalga oshirish uchun zarur shart-sharoitlar yaratilishini, xodimlar va o‘quvchi-sportchilar tomonidan o‘z majburiyatlari, o‘quv dasturlari, topshiriqlarining bajarilishini ta'minlash;

j) sport turlari bo‘yicha tasdiqlangan o‘quv dasturlari asosida maktabning yillik o‘quv rejasini va o‘quv-mashq jadvalini ishlab chiqish hamda ularga muvofiq o‘quv-mashq va tarbiyaviy jarayonni amalga oshirish;

z) o‘quv-mashq jarayoni o‘tkazilayotgan davrda o‘quvchi-sportchilar   
va maktab xodimlarining xavfsizligini ta'minlash;

i) o‘quv-mashq va tarbiya jarayonini joriy nazorat qilish, o‘quvchi-sportchilarni test sinovidan o‘tkazish va ularning nazorat me'yorlari topshirishini ta'minlash;

k) maktabning moddiy-texnika bazasi va mol-mulkining saqlanishini hamda ulardan oqilona foydalanilishini ta'minlash va davlat byudjetidan ajratiladigan mablag‘lardan oqilona foydalanishni ta'minlash.

Maktab zimmasiga qonun hujjatlariga muvofiq boshqa majburiyatlar ham yuklanishi mumkin.

**3-bob. O‘quvchi sportchilar**

16. Maktabga jinsi, tili, irqi, millati, diniy mansubligi, ijtimoiy kelib chiqishi, mashg‘uloti turi, ijtimoiy mavqei, yashash joyi, O‘zbekiston Respublikasi hududida qancha vaqt yashaganligidan qat'i nazar, o‘smirlar va yoshlar qabul qilinib, ulardan o‘quv guruhlari shakllantiriladi.

17. Maktab jismoniy sog‘lom bo‘lgan bolalar, o‘smirlar va yoshlar bilan to‘ldiriladi.

18. O‘quvchi-sportchilarni maktabga qabul qilishda talab qilinadigan hujjatlar:

a) direktor nomiga ariza;

b) voyaga yetmagan o‘quvchi-sportchilar uchun ota-onasi (ularning o‘rnini bosuvchi shaxslar)ning yozma roziligi;

v) sog‘liq to‘g‘risidagi tibbiy ma'lumotnoma.

Maktab zaruriyatga qarab quyidagi qo‘shimcha hujjatlarni ham taqdim etishni talab qilishi mumkin:

g) trener-o‘qituvchilar tomonidan yozilgan bildirishnoma (raport);

d) sport turlari bo‘yicha trenerlar kengashi qarori.

Yuqoridagi hujjatlar mavjud bo‘lgan taqdirda, o‘quvchi-sportchilarni maktabga qabul qilish maktab direktorining buyrug‘i bilan amalga oshiriladi.

19. O‘quvchi-sportchilarning tarkibi ro‘yxati va sport tayyorgarligi bosqichlari bo‘yicha maktab o‘quv guruhlari soni har yili maktab direktori tomonidan tasdiqlanadi va bu haqda besh kun muddatda muassisga ma'lumot taqdim etiladi.

20. Maktab o‘quvchi-sportchilari quyidagi huquqlarga ega:

a) o‘quv rejalari va dasturlariga muvofiq trener-o‘qituvchi rahbarligida sport tayyorgarligidan o‘tish, o‘quv-mashq jarayonida va sport musobaqalarida qatnashish;

b) maktab tomonidan belgilangan yakka tartibdagi tayyorgarlik rejasiga asosan maktabning jismoniy tarbiya-sport inshootlari, sport jihozlari   
va anjomlaridan foydalanish;

v) yakka tartibda foydalaniladigan sport libosi va kiyim-bosh olish;

g) o‘quv-mashq mashg‘ulotlari va musobaqalar jarayonida xavfsiz   
shart-sharoitlarga ega bolish va sog‘lig‘ini saqlash, tibbiy xizmatlardan foydalanish;

d) o‘quv-mashq yig‘inlari va sport tadbirlari davrida bepul ovqatlanish   
va yotoqxonalardan foydalanish;

ye) sport bilan shug‘ullanishni boshqa sport-ta'lim muassasalariga ko‘chirish.

21. O‘quvchi-sportchilarning majburiyatlari quyidagilardan iborat:

a) o‘zining nazariy, umumiy va maxsus jismoniy tayyorgarligini doimiy ravishda oshirish, sport mahoratini o‘stirish;

b) yakka tartibdagi va guruhli mashg‘ulotlarning o‘quv rejalari   
va dasturlarini bajarish;

v) sport rejimi va gigiyenik talablarga rioya qilish;

g) trener-o‘qituvchilar va boshqa o‘quvchi-sportchilarning huquqlari, erkinliklari, sha'ni va qadr-qimmatini hurmat qilish;

d) maktabning mol-mulkiga ehtiyotkorona munosabatda bo‘lish, maktabning ichki tartib-qoidalariga rioya qilish;

ye) shifokor nazorati talablariga qat'iy rioya qilish, mimtazam ravishda,   
6 oyda kamida bir marta tibbiy ko‘rikdan o‘tish.

22. O‘quvchi-sportchilarni maktabdan chiqarish qonun hujjatlarida belgilangan tartibda:

a) boshqa sport-ta'lim muassasasiga, shu jumladan, o‘quvchi-sportchining o‘z tashabbusi bilan o‘tkazilganda;

b) tibbiy muassasalarning tegishli xulosalari bilan tasdiqlangan jismoniy yuklama va sport bilan shug‘ullanish uchun tibbiy nuqsonlar aniqlanganda;

v) tegishli normativ talablar bajarilmaganda va sport natijasi pasayganda;

g) o‘quv intizomi va maktabning ichki tartib-qoidalari buzilganda,   
shu jumladan, ma'naviy axloqsizlik sodir etilganda, sport odob-axloqi buzilganda;

d) sport tayyorgarligi rejimi buzilganda, shu jumladan, taqiqlangan farmokologik va narkotik vositalar qo‘llanilganda amalga oshiriladi.

O‘quvchi-sportchilarni kasal bo‘lgan vaqtida o‘qishdan chetlatishga yo‘l qo‘yilmaydi.

**4-bob. O‘quv-tarbiyaviy va ilmiy-uslubiy ish**

23. Ta'lim jarayonining maqsadi o‘quvchi-sportchilarni umuminsoniy   
va xalq qadriyatlarini aks ettiruvchi madaniyat bilan tanishtirish, ularning respublika va xalqaro musobaqalarda qatnashishi natijalari, malakalar egallashga bo‘lgan ehtiyojlarni shakllantirish hamda ularni yanada boyitish, tegishli sport razryadiga ega bo‘lgan, mintaqa yoki respublika terma jamoalarining asosiy tarkibiga yoki stajerlari tarkibiga qabul qilish uchun qo‘yiladigan talablarga javob beradigan   
va sportda barqaror yuqori natijalar ko‘rsatadigan sportchilarni yetishtirish.

24. O‘quv-mashq jarayonida:

a) belgilangan tartibda o‘qish muddatlarida o‘quv dasturlarining o‘zlashtirish;

b) umumiy va maxsus jismoniy tayyorgarlik bo‘yicha nazorat-o‘tkazish normativlari bajarilishini ta'minlash;

v) o‘quv-mashq jarayonida shug‘ullanishning texnik vositalarini keng qo‘llash;

g) tiklash tadbirlari o‘tkazilgan holda sport mashqlarini bajarishning zamonaviy metodikasi asosida amalga oshirish;

d) mashqlar va musobaqalarda qatnashish faoliyatini birga qo‘shib olib borish;

ye) o‘quvchi-sportchilarning turli darajadagi musobaqalarlarda ishtirok etishini tashkil etish;

j) o‘quvchi-sportchilarning sport mahorati oshishini ta'minlash;

z) xalqaro musobaqalar va tadbirlarda qatnashishini tashkil etish;

i) o‘quvchi-sportchilar bilan tarbiyaviy ishlarni amalga oshirish;

k) shaxsning barkamol bo‘lishiga ko‘maklashish;

i) o‘quvchi-sportchilarda vatanparvarlik tuyg‘usi, jismoniy tarbiya va sport bilan shug‘ullanishga ehtiyojni, o‘z bilimlari, malaka va ko‘nikmalarini doimo to‘ldirib borishni shakllantirish trener-o‘qituvchilarining asosiy vazifalari hisoblanadi.

25. Maktabda o‘quv yili 2 sentyabrdan boshlanadi. Yozgi ta'til kunlari uchun alohida mavsumiy rejalar tuziladi.

O‘quv yilining qancha davom etishi sport turining xususiyatiga, sport musobaqalari taqvimiga, sport tayyorgarligining davriylashtirilishiga bog‘liq bo‘ladi va maktab rahbariyati tomonidan sportning har bir turi uchun yakka tartibda belgilanishi mumkin.

O‘quvchi-sportchilar bilan o‘quv-mashq mashg‘ulotlari belgilangan tartibda tasdiqlangan va sport turi bo‘yicha tegishli sport o‘quv guruhi uchun mo‘ljallangan o‘quv dasturlari va yillik o‘quv rejasi bo‘yicha o‘tkaziladi.

26. O‘quv-mashq mashg‘ulotlari jadvali o‘quvchi-sportchilarning yosh xususiyatlari va belgilangan sanitariya-gigiyena talablari hisobga olingan holda mashqlarning qulayroq rejimini, o‘quvchi-sportchilarning dam olishini, ularning ta'lim muassasalarida va boshqa muassasalarda o‘qishini belgilash maqsadida trener-o‘qituvchining taqdimnomasi bo‘yicha maktab ma'muriyati tomonidan tuziladi.

27. O‘quv-mashq mashg‘ulotlarining mazmuni tasdiqlangan o‘quv dasturlariga muvofiq bo‘lishi kerak.

28. O‘quv-mashq jarayoni shug‘ullanishning texnik vositalari keng qo‘llanilgan, tiklash tadbirlari o‘tkazilgan holda sport mashqlarini bajarishning zamonaviy metodikasi asosida trener-o‘qituvchilar tomonidan amalga oshiriladi hamda mashqlar va musobaqalarda qatnashish faoliyati birga qo‘shib olib borilishi negizida tashkil etiladi.

29. Quyidagilar maktab o‘quv-jarayonining asosiy shakllari hisoblanadi:

a) guruhlarda va yakka tartibda o‘quv-mashq mashg‘ulotlari va nazariy mashg‘ulotlar;

b) o‘quv-mashq yig‘inlari;

v) tiklash, profilaktika va sog‘lomlashtirish tadbirlarini amalga oshirish, o‘quvchi-sportchilarni tibbiy-biologik tekshirish;

g) o‘quvchi-sportchilarning turli darajadagi musobaqalarda ishtirok etishini ta'minlash;

d) o‘quvchi-sportchilar bilan sport-sog‘lomlashtirish oromgohlarida mashq o‘tkazish;

ye) o‘quvchi-sportchilar ishtirokida o‘quv video yozuvlarini, kino dasturlarini hamda sport musobaqalarini ko‘rish va tahlil qilish;

j) o‘quvchi-sportchilarga instruktorlik va hakamlik amaliyotini o‘tkazish.

30. Maktabda sport turlari bo‘yicha trener-o‘qituvchilar brigadalari tashkil etilishi mumkin. Brigadalar o‘quvchi-sportchilarni tanlash, sportchilar tayyorlashning zamonaviy talablariga muvofiq ko‘p yillik rejali o‘quv-mashq   
va tarbiya jarayoni amalga oshirilishini tashkil etish masalalarini hal etadi.

O‘quv yuklamasi, shuningdek o‘quvchi-sportchilarning sport natijalari brigadaning barcha a'zolariga hisoblanadi. Brigadaning har bir a'zosi uchun miqdor ko‘rsatkichlari brigada a'zolarining umumiy yig‘ilishi qarori bilan belgilanadi.

31.O‘quv-mashq ishlarining haftalik rejimi sport turining xususiyatlariga, sport tayyorgarligining davri va vazifalariga ko‘ra belgilanadi.

32. Maktab o‘ziga yuklangan vazifalarni amalga oshirish uchun va o‘z faoliyati yo‘nalishlariga muvofiq quyidagi bo‘limlarni tashkil etishi mumkin:

a) o‘quv-mashq guruhlarida tayyorgarlik bosqichidan o‘tgan hamda maxsus jismoniy tayyorgarlik bo‘yicha qabul uchun normativ talablarni bajargan va tegishli sport razryadiga ega bo‘lgan sportchilardan sportda kamolotga erishish guruhlarini;

b) sportda kamolotga erishish guruhlarida tayyorgarlik bosqichidan o‘tgan, tegishli sport razryadiga ega bo‘lgan, respublika terma jamoalarining asosiy tarkibiga yoki stajerlari tarkibiga qabul qilish uchun qo‘yiladigan talablarga javob beradigan va sportda barqaror yuqori natijalar ko‘rsatadigan sportchilardan oliy sport mahorati guruhlarini.

33. Maktab trener-o‘qituvchisining bazaviy tarif stavkasi har haftadagi bevosita sportda kamolotga erishish bosqichidagi guruhlarning birinchi o‘qitish yili uchun 24 akademik soat, ikkinchi o‘qitish yili uchun 26 akademik soat, ikki yildan ko‘p o‘qitish guruhida 28 akademik soat va oliy sport mahorati guruhlari uchun butun davrda 32 akademik soat belgilanadi. Mashg‘ulotlarga tayyorlanishga, tashkiliy va tarbiyaviy ishlarni amalga oshirishga sarflangan vaqtga, shuningdek jamoa (o‘quvchi-sportchilar) bilan birga musobaqalarda qatnashilgan vaqt uchun qo‘shimcha haq to‘lanmaydi.

34. Maktab o‘quvchi-sportchilarini keyingi yilda shug‘ullanadigan guruhlarga yoki sport tayyorgarligi bosqichiga o‘tkazish belgilangan tartibda shug‘ullanish muddatlari va o‘quvchi-sportchilar tomonidan o‘quv dasturlari o‘zlashtirilishi, ular tomonidan umumiy va maxsus jismoniy tayyorgarlik bo‘yicha nazorat-o‘tkazish me'yorlari bajarilishi, sog‘lig‘ining holati tibbiy-biologik ko‘rsatkichlari asosida, shuningdek tegishli sport razryadi mavjud boiganda maktab trenerlar kengashining qarori bilan amalga oshiriladi.

35. Belgilangan talablarni bajarmagan o‘quvchi-sportchilar shug‘ullanishning navbatdagi yiliga yoki sport tayyorgarligi bosqichiga o‘tkazilmaydi. Ushbu o‘quvchi-sportchilarga belgilangan tartibda maktab rahbariyati va trenerlar kengashining qarori bilan sport tayyorgarligining aynan shu bosqichida shug‘ullanishni davom ettirish (takroran shug‘ullanish) imkoniyati berilishi mumkin.

36. Keyingi yilda shug‘ullanadigan guruhga o‘tkazish uchun belgilangan yoshga yetmagan, biroq shug‘ullanishning oldingi yili dasturiy talablarini bajargan ayrim o‘quvchi-sportchilar trenerlar kengashining qarori bilan va shaxsiy tibbiy ruxsatnoma asosida shug‘ullanishning navbatdagi yili guruhiga o‘tkazilishi mumkin. O‘tkazish maktab direktorining buyrug‘i bilan rasmiylashtiriladi.

37. O‘quvchi-sportchilarni o‘tkazish o‘qishning har bir bosqichidan keyin tegishli sport o‘quv guruhlarida amalga oshiriladi.

38. O‘quvchi-sportchilarni boshqa sport maktabiga o‘tkazish   
o‘quvchi- sportchining arizasi asosida, maktab rahbariyatining   
va o‘quvchi-sportchining ota-onasi (yoki ularning o‘rnini bosuvchi shaxslar)ning yozma roziligi bilan amalga oshiriladi.

39. O‘quvchi-sportchilarni kasal bo‘lgan vaqtida o‘qishdan chetlatishga yo‘l qo‘yilmaydi.

40. O‘quvchi-sportchi jarohat olgan davrida trener-o‘qituvchi tomonidan shifokoming ruxsati bilan yengil yuklamalar belgilanadi.

41. O‘quv yili mobaynida o‘quvchi-sportchi sport-o‘quv guruhidan chiqib ketgan yoki o‘qishdan chetlashtirilgan taqdirda maktab uning joyini belgilangan talablarga muvofiq bir oy muddatda to‘ldirishi kerak.

42. Maktabning o‘quvchi-sportchilari va trener-o‘qituvchilarining turli sport musobaqalarida va jismoniy tarbiya ommaviy tadbirlarida, shu jumladan, turli tashkilotlar tomonidan o‘tkaziladigan xalqaro musobaqalar va tadbirlarda qatnashishi tasdiqlangan taqvim rejaga hamda ularning reglamentlariga, nizomlariga yoki rasmiy taklif etilishiga muvofiq muassis bilan kelishilgan holda amalga oshiriladi.

43. Maktabda o‘quv-mashq yig‘inlarini tashkil etish va o‘tkazish maktabning sport-ommaviy tadbirlar taqvimi rejasiga muvofiq belgilangan tartibda amalga oshiriladi.

O‘quv-mashq yig‘inlarining vazifalari respublika va xalqaro sport tadbirlari taqvim rejasi hisobga olingan holda maktabning trenerlar kengashi tomonidan belgilanadi. O‘quv-mashq yig‘inlari o‘quvchi-sportchilarning sport mahorati oshishini ta'minlaydi hamda u muayyan sharoitlarda va mashq siklining muayyan davrlarida o‘tkaziladi.

44. O‘quv-mashq jarayoni izchilligini, o‘quvchi-sportchilarning sport tayyorgarligi va faol dam olishini ta'minlash maqsadida ta'til davrida maktabda amaldagi qonunchilikka muvofiq belgilangan tartibda sport-sog‘lomlashtirish yig‘inlari tashkil etiladi.

45. Maktabda ta'lim jarayoni davlat tilida, shuningdek boshqa tillarda olib boriladi.

46. Maktab o‘quv-mashq hamda tarbiya jarayonini tashkil etish va amalga oshirish uchun qonun hujjatlarida va maktab ustavida belgilangan tartibda zarur hujjatlashtirishni yuritadi.

**5-bob. Maktabning tuzilishi**

47. Maktabning tarkibiy bo‘linmalarini rahbariyat, o‘quv-metodik guruh, Innovatsion rivojlanish va hamkorlik guruhi, yuriskonsulьt, kadrlar bo‘yicha inspektor, trener-o‘qituvchilar tarkibi, moddiy-texnik ta'minot va xo‘jalik guruhi, moliya bo‘limi, tibbiyot punkti, veterinariya xizmati, matbuot kotibi, devonxona tashkil etadi.

48. Maktab direktorining o‘quv-tarbiyaviy ishlar va yoshlar bilan ishlash bo‘yicha o‘rinbosari jismoniy tarbiya sohasi bo‘yicha oliy ma'lumotli, xorijiy tillardan birining boshlang‘ich bosqichini va axborot-kommunikatsiya texnologiyalaridan foydalanishni biladigan hamda jismoniy tarbiya va sport tashkilotlarida kamida uch yil ish stajiga ega bo‘lgan tajribali mutaxassislardan tayinlanadi.

Maktab direktorining o‘quv-tarbiyaviy ishlar va yoshlar bilan ishlash bo‘yicha o‘rinbosari o‘quv jarayoni va tarbiyaviy ishlar tashkil etilishi, sport bo‘yicha trener-o‘qituvchilar malakasi oshirilishi uchun mas'uldir, maktabda sport musobaqalari o‘tkazilishi hamda maktabning o‘quvchi-sportchilarining respublika va boshqa xalqaro sport musobaqalarida qatnashishini ta'minlaydi,   
o‘quvchi-sportchilarning mashq qilishi uslubiyotini takomillashtirish chora-tadbirlarini amalga oshiradi, o‘quv-mashq mashg‘ulotlari sifatini, o‘quv rejalari   
va mashg‘ulotlar jadvali bajarilishini nazorat qiladi.

49. Maktab direktorining innovatsion rivojlanish, turizm va menejment bo‘yicha o‘rinbosari ma'muriy-xo‘jalik faoliyati bo‘yicha tajribaga ega bo‘lgan, kamida bakalavr darajasidagi oliy ma'lumotli, xorijiy tillardan birining boshlang‘ich bosqichini va axborot-kommunikatsiya texnologiyalaridan foydalanishni biladigan hamda shu yo‘nalishda kamida uch yillik ish stajiga ega bo‘lgan tajribali mutaxassislardan tayinlanadi.

Maktab direktorining innovatsion rivojlanish, turizm va menejment bo‘yicha o‘rinbosari o‘quv-mashq jarayoni uchun moddiy-texnik shart-sharoitlar yaratilishi, maktabning mol-mulki, jihozlarining saqlanishi va sozligi, binolar va inshootlardan foydalanish, ularni zarur sanitariya holatida saqlash, transport ta'minoti va undan foydalanish uchun mas'uldir, maktabning yoki ijaraga olingan sport inshootlarini yangi o‘quv yiliga va kuz-qish mavsumiga to‘liq tayyor holga keltirilishini ta'minlashni, maktabning xo‘jalik faoliyati uchun zarur shartnomalarni o‘z muddatida rasmiylashtirishni, xalqaro musobaqalar va tadbirlarda maktabning ishtirok etishini tashkil etish, xalqaro tadbirlarda mamlakatimiz turizm salohiyatini targ‘ib qilishni, maktab ustavida nazarda tutilgan faoliyatni amalga oshirish uchun qo‘shimcha moliyaviy manbalar va moddiy mablag‘larni jalb qilish   
chora-tadbirlarni amalga oshirish, maktab xodimlari va o‘quvchi-sportchilar uchun zarur ijtimoiy-maishiy shart-sharoitlarni ta'minlash bo‘yicha chora-tadbirlarni amalga oshirish, kuz-qish mavsumiga tayyorgarlik jarayonida issiqlik energiyasi, tabiiy gaz va elektr energiyasiga bo‘lgan ehtiyojlarni aniqlash va ma'lumotlarni Milliy gvardiyaga taqdim etilishini nazorat qiladi.

50. Maktabda o‘quvchi-sportchilar sog‘lig‘ining holati yuzasidan nazoratni tibbiyot punkti xodimlari tomonidan amalga oshiriladi.

51. Maktabning tibbiyot punkti belgilangan tartibda o‘quv-mashq jarayonini, sport musobaqalari va o‘quv-mashq yig‘inlarini tibbiy ta'minlash, mashq yuklamalarining hajmi va muntazam o‘tkazilishini nazorat qilish,   
o‘quvchi-sportchilarni tayyorlashning yakka tartibdagi rejalarini tuzish   
va tasdiqlashda qatnashish, chuqurlashtirilgan tibbiy tekshirish o‘tkazilishini tashkil etish ishlariga mas'uldir.

52. Maktabning o‘quvchi-sportchilariga, o‘quvchi-sportchilarning sog‘lig‘i holati to‘g‘risidagi ma'lumotlar ko‘rsatilgan holda belgilangan namunadagi davolash-nazorat kartasi to‘ldiriladi.

53. Maktabning veterinar shifokorlari otlarga o‘z vaqtida profilaktik tadbirlar o‘tkazilishini amalga oshirishga, otlarning sog‘lig‘iga, kasal bo‘lgan otlarni tezkor davolashga, ularni musobaqalarga qo‘yish bo‘yicha hujjatlarni rasmiylashtirishga, o‘z vaqtida to‘g‘ri oziqlantirish, sug‘orishni, mashg‘ulot yuklamalarini va otlarning qayta tiklanishini nazorat qilishga, otxonalarning   
va mashg‘ulot o‘tkazish joylarining sanitariya-gigiyenik holatiga, otlar uchun   
dori-darmon (vaktsina) preparatlarini to‘g‘ri qodlanilishiga, otlarga dori vositalarini o‘z vaqtida keltirishga, o‘quv va o‘quv yig‘in mashg‘ulotlari hamda musobaqalarda sport otlarining ishtiroki ta'minlashga ma'suldir.

54. Moliya bo‘limi tegishli moliya yili uchun maktabni byudjetdan moliyalashtiriladigan byudjeti loyihasini tayyorlash, maktabning davlat byudjeti hisobida bo‘lgan xarajatlar smetalari, shtatlar jadvalini tayyorlash hamda maktab rahbariyatiga tasdiqlash uchun kiritish, yil davomida belgilangan moliyaviy   
va statistik hisobotlarni belgilangan muddatlarda tegishli tashkilotlarga taqdim etilishini ta'minlash, maktabning moliyaviy-iqtisodiy faoliyatini rivojlantirish,   
uni bir maromda amalga oshirilishini va moliyaviy-iqtisodiy barqarorligini ta'minlash, maktabning yillik sport va ommaviy jismoniy tarbiya tadbirlarining kalendarь rejasini ishlab chiqishda va uni moliyalashtirish parametrlarini belgilashda ishtirok etish, maktabning sport va ommaviy jismoniy tarbiya tadbirlarining kalendarь rejasiga asosan o‘tkaziladigan musobaqa va boshqa tadbirlarga ajratilgan mablag‘lar asosida moliyalashtirilishni ta'minlash, byudjet   
va byudjetdan tashqari mablag‘lar bo‘yicha buxgalteriya hisobini O‘zbekiston Respublikasining “Buxgalteriya hisobi to‘g‘risida”gi Qonuniga va boshqa   
normativ-huquqiy hujjatlarga muvofiq tashkil qiladi, hisob-kitoblar o‘z vaqtida amalga oshirilishini, shuningdek buxgalteriya hujjatlarining saqlanishini ta'minlash ishlarini amalga oshiradi.

Maktabning Moliya bo‘limi muassis bilan kelishgan holda maktab direktori tomonidan lavozimiga tayinlanadi va lavozimidan ozod qilinadi.

55. Kadrlar bo‘yicha inspektor maktab xodimlarini tanlash va joy-joyiga qo‘yish, xodimlarning lavozim vazifalari bajarilishini nazorat qilish, ularning amaliy va professional sifatlarini o‘rganish, mehnat ta'tillaridan o‘z vaqtida foydalanishni nazorat qilish, belgilangan tartibda ish beruvchi va xodimlar o‘rtasidagi mehnat huquqiy munosabatlari bilan bog‘liq bo‘lgan tegishli hujjatlarni rasmiylashtirish, mehnat intizomiga rioya etishlishining nazoratini olib borish va boiimning faoliyati bo‘yicha hisobotlarni tayyorlash ishlarini amalga oshiradi.

56. Maktabni boshqaruv, yordamchi, xo‘jalik va tibbiyot xodimlari bilan butlash belgilangan tartibda tasdiqlangan me'yorlarga muvofiq amalga oshiriladi.

**6-bob. Pedagog xodimlar, o‘quv-tarbiyaviy xodimlar**

57. Maktabning faoliyati o‘quv yili bo‘yicha tuzilgan yillik ish reja va o‘quv dasturlari asosida tashkil etiladi. Yillik ish rejani shakllantirish, tasdiqlash tartibi   
va nazorat qilish mexanizmi maktab direktori tomonidan tasdiqlanadi.

58. Maktabning trener-o‘qituvchilar tarkibi oliy yoki o‘rta maxsus,   
kasb-hunar jismoniy tarbiya ma'lumotiga ega bo‘lgan mutaxassislardan tayinlanadi.

59. Trener-o‘qituvchilar huquqlari quyidagilardan iborat:

a) yillik va joriy ish rejalarini ishlab chiqish, o‘z ishining mazmuni va natijasi bo‘yicha muntazam hisobotlar tayyorlash, ularning tahlilini olib borish;

b) o‘z faoliyatida sport tayyorgarligi va o‘quvchi-sportchilarni sog‘lomlashtirishning samarali metodlarini qo‘llash;

v) sport bilan o‘quvchi-sportchilarni chiniqtirishda jismoniy tayyorgarlikni muntazam oshirib borish usullarini va o‘qitish metodlarini tanlash;

g) o‘quvchi-sportchilarni tayyorlash va o‘qitishning zamonaviy metodikalarini joriy qilish;

d) maktab trener-o‘qituvchilari va boshqa mutaxassislari bilan birgalikda ot sporti bo‘yicha maktab jamoasini tayyorlashning majmuaviy dasturlarini va joriy rejalarini ishlab chiqish va ularning bajarilishini ta'minlash;

ye) o‘quvchi-sportchilar uchun ularning individual xususiyatlarini hisobga olgan holda o‘quv-mashq rejalarini ishlab chiqish;

j) sport turlari bo‘yicha federatsiyalar va yuqori turuvchi tashkilotlar tomonidan o‘tkaziladigan seminarlar va konferentsiyalarda qatnashish.

Trener-o‘qituvchilar qonun hujjatlariga muvofiq boshqa huquqlarga ham ega bo‘lishi mumkin.

60. Trener-o‘qituvchilar majburiyatlari quyidagilardan iborat:

a) maktab o‘quvchi-sportchilari bilan o‘quv-chiniqtirish va tarbiyaviy ishlarni olib borish;

b) o‘quvchi-sportchilarning jismoniy, nazariy, ruhiy-irodaviy, texnik   
va sport tayyorgarligini oshirish;

v) mashg‘ulotlar jarayonida ularning salomatligini mustahkamlashni,   
o‘quv-chiniqtirish jarayonining xavfsizligini ta'minlash;

g) tarbiyalash, o‘qitish metodlarini, gigiyena, pedagogika, psixologiya, bolalar fiziologiyasi asoslarini joriy etish;

d) maktab o‘quvchi-sportchilarini respublika va xalqaro musobaqalarda qatnashish uchun tayyorlanishi va qatnashishini ta'minlash, jamoa tarkibini shakllantirish;

ye) tasdiqlangan rejalar va ilmiy-metodik talablarga binoan   
o‘quvchi-sportchilarni tayyorlashning yakka tartibdagi rejalarini shakllantirish   
va bajarishni nazorat qilish;

j) o‘quvchi-sportchilarni tibbiy ko‘rikdan va dispanser ko‘rigidan o‘z vaqtida o‘tishini nazorat qilish;

z) sport musobaqalari natijalariga ko‘ra maktab rahbariyatiga hujjatlarni taqdim etish.

Trener-o‘qituvchilar zimmasiga qonun hujjatlarida nazarda tutilgan boshqa majburiyatlar ham yuklatilishi mumkin.

61. Maktabning sport turlari bo‘yicha bo‘limlarida maktab direktorining buyrug‘i bilan yetakchi trener-o‘qituvchilardan, agar ularning har birining rahbarligi ostida kamida ikki nafar to‘liq yuklamali trener-o‘qituvchi ishlasa, sport bo‘yicha trener-o‘qituvchi lavozimida ish stajiga ega bo‘lgan sport bo‘yicha katta   
trener-o‘qituvchilar tayinlanadi.

Katta trener-o‘qituvchilar ham maktabning sport bo‘yicha bo‘limiga, ham sport tayyorgarligi bosqichlari bo‘yicha alohida o‘quv guruhlariga rahbarlik qilish uchun tayinlanishi mumkin.

62. Katta trener-o‘qituvchi trener-o‘qituvchi uchun nazarda tutilgan funktsiyalar bilan birgalikda trener-o‘qituvchilar ishi sifatini nazorat qiladi,   
o‘quv-mashq jarayoni tashkil etilishi, o‘quv guruhlari to‘ldirilishi, o‘quv rejalari   
va dasturlari bajarilishi, o‘quvchi-sportchilarning qabul va nazorat sinovlari o‘tkazilishi, yuqori darajali sportchilar tayyorlashning yakka tartibdagi va istiqbolli rejalari ishlab chiqilishi, bo‘limlarning trenerlar kengashlari o‘tkazilishi,   
trener-o‘qituvchilar malakasini oshirish tadbirlari tashkil etilishiga mas'uldir.

63. Maktabda trenerlar kengashi tashkil etiladi. Kengash o‘quv-mashq   
va tarbiyaviy ishlar, o‘quvchi-sportchilarni tanlash va o‘tkazish, ularni tayyorlashni yakka tartibda rejalashtirish, maktabning sport tadbirlarida ishtirok etishi,   
o‘quv-mashq jarayonini o‘tkazish metodikasi takomillashtirilishi masalalarini, shuningdek maktab ustavida nazarda tutilgan boshqa masalalarni ko‘rib chiqadi.

64. Maktabda tashkiliy, tarbiyaviy, sog‘lomlashtirish va metodik ishlarni jismoniy tarbiya bo‘yicha oliy ma'lumotli va kamida bir yil trener-o‘qituvchilik bo‘yicha ish tajribasiga ega bo‘lgan mutaxassislardan tayinlanadigan katta instruktor-metodistlar va instruktor-metodist amalga oshiradi.

65. Instruktor-metodistlar quyidagi huquqlarga ega:

a) maktab rahbariyatiga sektsiyalar faoliyatini yaxshilash bo‘yicha takliflar kiritish;

b) ta'lim shakli, uslubi va vositalarini tanlashda tashabbus ko‘rsatish;

v) sportning aniq turi bo‘yicha metodik qo‘llanmalarni ishlab chiqish;

g) yuqori malakali sportchilarni tayyorlashda yakka tartibdagi rejalarga taklif kiritish;

d) maktab ish rejasini tuzishda ishtirok etish;

ye) ta'lim muassasalariga qo‘yilgan sanitariya-gigiyena talablari, mehnatni muhofaza qilish, texnika va yong‘in xavfsizligi qoidalariga rioya qilinishini nazorat qilish;

j) maktab faoliyati yakunlarini tahlil qilish va uning ishini rejalashtirishda ishtirok etish.

Instruktor-metodistlar qonun hujjatlariga muvofiq boshqa huquqlarga ham ega bo‘lishi mumkin.

66. Instruktor-metodist quyidagilarga majbur:

a) o‘quv-mashq jarayoni o‘tkazilishi ustidan nazorat qilish;

b) o‘quv-metodik hujjatlarni yuritish va maktabning razryadchilari hamda sport rekordlari hisobini yuritish;

v) maktabning metodik ishlariga rahbarlik qilish;

g) jismoniy tarbiya va sport-ommaviy ishlarni o‘tkazishni tashkil qilish;

d) maktab trener-o‘qituvchilari ish tajribasining natija va mazmunini tahlil qilish hamda umumlashtirish, maktabning asosiy ko‘rsatkichlarining statistik hisobini yuritish;

ye) jismoniy tarbiya va sport, sog‘lom turmush tarzini targ‘ibot qilishni amalga oshirish;

j) o‘quvchi-sportchilarni tibbiy kuzatuvni amalga oshirish uchun soghiqni saqlash muassasalari bilan hamkorlikda ishlash, ilg‘or ish tajribasini o‘rganish, umumlashtirish va joriy qilish.

Instruktor-metodistlar zimmasiga qonun hujjatlariga muvofiq boshqa majburiyatlar ham yuklanishi mumkin.

**7-bob. Maktabga rahbarlik qilish**

66. Maktab rahbariyatini maktab direktori, direktorning o‘quv-tarbiyaviy ishlar va yoshlar bilan ishlash bo‘yicha o‘rinbosari hamda direktorning innovatsion rivojlanish, turizm va menejment bo‘yicha o‘rinbosari va katta   
instruktor- metodistlar tashkil etadi. Maktab boshqaruvining yuqori organi Milliy gvardiya hisoblanadi.

67. Maktabga qonun hujjatlarida belgilangan tartibda muassis tomonidan lavozimga tayinlanadigan va lavozimdan ozod etiladigan direktor boshchilik qiladi.

Maktabning direktori lavozimi ofitserlar tarkibidagi harbiy xizmatchi bilan jamlanuvchi lavozim sifatida belgilanadi hamda mazkur lavozim uchun

16,3 tarif razryadi va “podpolkovnik” harbiy unvon pog‘onasi o‘rnatiladi.

68. Direktor quyidagi huquqlarga ega:

a) maktab ishiga umumiy rahbarlik qilish;

b) pedagoglar jamoasi bilan birgalikda maktabni rivojlantirishning asosiy yo‘nalishlarini belgilash;

v) maktabning xo‘jalik faoliyati bilan bog‘liq barcha masalalarini hal etish;

g) maktabning pedagog xodimlarga bo‘lgan ehtiyojlarini aniqlash, kadrlarni tanlash va joy-joyiga qo‘yish, ularning vazifalari, majburiyatlarini belgilash hamda ular orasidagi eng fidoyilarini rag‘batlantirish va o‘z vakolati doirasida intizomiy jazo choralarini qo‘llash masalalarini ko‘rib chiqish va lavozimidan ozod qilish;

d) maktab faoliyati va rivojlanishining iqtisodiy asoslari, jamoani boshqarishning samarali shakllari va metodlarini joriy etish;

ye) kadrlarning malakasini oshirish va qayta tayyorlash ishlarini muvofiqlashtirib borish.

Direktor qonun hujjatlariga muvofiq boshqa huquqlarga ham ega bo‘lishi mumkin.

69. Direktor quyidagilarga majbur:

a) trenerlar kengashi ishini boshqarish, sport turlari bo‘yicha o‘quv dasturlarining bajarilishini, o‘quv-chiniqtirish mashg‘ulotlarini, xavfsizlik talablariga rioya qilinishini nazorat qilish;

b) trener-o‘qituvchilar tarkibining kasbiy mahoratlarini oshirish uchun   
shart- sharoitlar yaratish;

v) maktabga ajratilayotgan mablag‘lardan oqilona foydalanish;

g) o‘quv-moddiy bazaning hisob-kitobi yuritilishini, saqlanishini   
va to‘ldirilishini ta'minlash;

d) korxona, muassasa va tashkilotlar bilan xo‘jalik shartnomalari tuzishda maktab nomidan faoliyat yuritish, uning manfaatlarini himoya qilish, ishonchnomalar berish, turli yo‘nalishlardagi davlat va nodavlat jamg‘armalar bilan o‘zaro hamkorlikda ish yuritish;

ye) ta'lim muassasalariga qo‘yilgan sanitariya-gigiyena talablari, mehnatni muhofaza qilish, texnika va yongdn xavfsizligi qoidalariga rioya qilinishini ta'minlash.

Direktor zimmasiga qonun hujjatlariga muvofiq boshqa majburiyatlar ham yuklanishi mumkin.

70. Maktab direktorining o‘quv-tarbiyaviy ishlar va yoshlar bilan ishlash bo‘yicha o‘rinbosari muassis bilan kelishgan holda maktab direktori tomonidan lavozimiga tayinlanadi va lavozimidan ozod qilinadi.

71. Direktorning o‘quv-tarbiyaviy ishlar va yoshlar bilan ishlash bo‘yicha o‘rinbosari quyidagi huquqlarga ega:

a) maktabni boshqarishda ishtirok etish;

b) maktab ma'muriyatiga sektsiyalar faoliyatini yaxshilash bo‘yicha takliflar kiritish;

v) ta'lim va tarbiyaning qonun hujjatlariga zid bo‘lmagan shakli, vositalari va usullarini tanlash;

g) ta'lim shakli, uslubi va vositalarini tanlashda tashabbus ko‘rsatish;

d) instruktor-metodistlar va trener-o‘qituvchilar tomonidan lavozim majburiyatlarining bajarilishini nazorat qilish;

ye) maktab o‘quvchi-sportchilari musobaqalarda erishgan natijalariga asosan maktab rahbariyati, tibbiyot xodimlari va trener-o‘qituvchilarga ustama haqlarni belgilash;

j) maktabning sport va ommaviy jismoniy tarbiya tadbirlarining kalendarь rejasini ishlab chiqish;

z) trener-o‘qituvchilarga yuklamalar taqsimotini belgilash, ish haqining hisob-kitob va tarifikatsiya ro‘yxatini ishlab chiqish uchun hujjatlarni rasmiylashtirish.

Direktorning o‘quv-tarbiyaviy ishlar va yoshlar bilan ishlash bo‘yicha o‘rinbosari qonun hujjatlariga muvofiq boshqa huquqlarga ham ega bo‘lishi mumkin.

72. Direktorning o‘quv-tarbiyaviy ishlar va yoshlar bilan ishlash bo‘yicha o‘rinbosari quyidagilarga majbur:

a) o‘quv jarayoni va tarbiyaviy ishlarni tashkil etish;

b) trener-o‘qituvchilar malakasi oshirilishini ta'minlash;

v) maktabda sport musobaqalari o‘tkazilishi hamda maktabning   
o‘quvchi-sportchilarining respublika hamda xalqaro musobaqalarga qatnashishini ta'minlash;

g) o‘quvchi-sportchilarni o‘qitish va ularning mashq qilishi metodikasini takomillashtirish chora-tadbirlarini ko‘rish;

d) o‘quv-mashq mashg‘ulotlari sifatini, o‘quv rejalari va mashg‘ulotlar jadvali bajarilishini nazorat qilish;

ye) o‘quv-tarbiyaviy va uslubiy ishlarni takomillashtirish yuzasidan takliflar ishlab chiqish;

j) jismonan baquvvat, ma'nan yetuk, fidoyi, iqtidorli, tashabbuskor, sog‘lom va barkamol avlodni shakllantirish;

z) maktabda, jamoat orasida o‘z obro‘si, ma'naviy-axloqiy fazilatlari bilan boshqalarga o‘rnak bo‘lishi va malakasini oshirish.

Direktorning o‘quv-tarbiyaviy ishlar va yoshlar bilan ishlash bo‘yicha o‘rinbosari zimmasiga qonun hujjatlariga muvofiq boshqa majburiyatlar ham yuklatilishi mumkin.

73. Direktoring innovatsion rivojlanish, turizm va menejment bo‘yicha o‘rinbosari quyidagi huquqlarga ega:

a) xo‘jalik-boshqaruv ishlari bo‘yicha maktabning xo‘jalik faoliyatini boshqarish;

b) shartnoma majburiyatlarining o‘z muddatida to‘liq bajarilishini ta'minlash, moliyalashtirishning qonun hujjatlarida taqiqlanmagan turli manbalar hisobidan byudjetdan tashqari mablag‘larni shakllantirish va undan samarali foydalanishni nazorat qilish;

v) maktabning sport jihozlari, inventarlari va boshqa ta'lim vositalarining saqlanishini va ulardan samarali foydalanishni ta'minlash, moddiy-texnika bazasini rivojlantirish ishlarini tashkillashtirish, bino va qo‘shimcha ob'ektlarining texnik holati va jihozlanganligini muntazam ravishda o‘rganib borish;

g) maktabga yetkazib berilayotgan jihozlarni belgilangan tartibda qabul qilish, jihozlarni to‘g‘ri taqsimlanishini amalga oshirish;

d) maktab hududini obodonlashtirish, ko‘kalamzorlashtirish va tozalash ishlariga rahbarlik qilish, o‘ziga bo‘ysunuvchi tegishli bodinma hamda texnik xizmat ko‘rsatuvchi xodimlar ishini muvofiqlashtirish.

Direktorning innovatsion rivojlanish, turizm va menejment bo‘yicha o‘rinbosari qonun hujjatlariga muvofiq boshqa huquqlarga ham ega bodishi mumkin.

74. Direktorning innovatsion rivojlanish, turizm va menejment bo‘yicha o‘rinbosari quyidagilarga majbur:

a) maktab sport inshootlarini yangi o‘quv yiliga va kuz-qish mavsumiga to‘liq tayyor holga keltirilishini ta'minlash, pul mablag‘lari, tovar-moddiy boyliklar va asosiy vositalar tushumini to‘liq hisobga olish, shuningdek ularning harakati bilan bog‘liq bo‘lgan muammolarining oldini olish;

b) maktabning xo‘jalik faoliyati uchun zarur shartnomalarni o‘z muddatida rasmiylashtirishni, maktab ustavida nazarda tutilgan faoliyatni amalga oshirish uchun qo‘shimcha moliyaviy manbalar va moddiy mablag‘larni jalb qilish, maktab xodimlari va o‘quvchi-sportchilar uchun zarur ijtimoiy-maishiy shart-sharoitlarni ta'minlash bo‘yicha chora-tadbirlarni amalga oshirish;

v) kuz-qish mavsumiga tayyorgarlik jarayonida issiqlik energiyasi, tabiiy gaz va elektr energiyasiga bo‘lgan ehtiyojlarni aniqlash hamda ma'lumotlarni Milliy gvardiyaga taqdim etish, qabul qilingan yoqilg‘ilarning sifati va saqlanishini ta'minlash;

g) o‘quv-mashq jarayoni uchun moddiy-texnik shart-sharoitlar yaratilishi, maktabning mol-mulki, jihozlarining saqlanishi va sozligi, binolar va inshootlardan foydalanish, ularni zarur sanitariya holatida saqlash, transport ta'minoti va undan foydalanish ishlarini amalga oshirish;

d) o‘z vakolati doirasida maktabning byudjet mablag‘laridan maqsadli foydalanish tadbirlarini ishlab chiqish hamda ulardan to‘g‘ri foydalanishni ta'minlash, maktabning moliyaviy-xo‘jalik faoliyati natijalarini tahlil qilish.

Direktorning innovatsion rivojlanish, turizm va menejment bo‘yicha o‘rinbosari zimmasiga qonun hujjatlariga muvofiq boshqa majburiyatlar ham yuklatilishi mumkin.

75. Instruktor-metodist sifatida kamida uch yillik ish stajiga ega bo‘lgan shaxslar maktab direktori tomonidan katta instruktor-metodist lavozimiga tayinlanadi.

76. Katta instruktor-metodistlar quyidagi huquqlarga ega:

a) maktab rahbariyatiga guruhlar faoliyatini yaxshilash bo‘yicha takliflar kiritish;

b) ta'lim shakli, uslubi va vositalarini tanlashda tashabbus ko‘rsatish;

v) instruktor-metodistlar, trener-o‘qituvchilarni ish faoliyatini nazorat qilish;

g) sport turlari bo‘yicha maktab terma jamoasini shakllantirishda ishtirok

yetish;

d) o‘quvchi-sportchilarni chiniqtirishda jismoniy tayyorgarlikni muntazam oshirib borish usullarini va o‘qitish metodlarini tanlash;

ye) o‘quv-mashq mashg‘ulotlarini o‘tkazishda ilg‘or tajribalarni qo‘llagan holda metodik qo‘llanmalarni ishlab chiqish;

j) jismoniy tarbiya va sport bilan shug‘ullanish uchun moddiy-texnik bazani mustahkamlash va rivojlantirish bo‘yicha tadbirlarni tashkil qilishda qatnashish.

Katta instruktor-metodistlar qonun hujjatlariga muvofiq boshqa huquqlarga ham ega bo‘lishi mumkin.

77. Katta instruktor-metodistlar quyidagilarga majbur:

a) o‘quv guruhlarini butlashni, o‘quv-chiniqtirish va tarbiyaviy jarayoni mazmuni, natijalarini nazorat qilish;

b) sport bo‘yicha trener-o‘qituvchilar malakasini oshirish ishini, ochiq darslar o‘tkazishni tashkil qilish;

v) maktab trener-o‘qituvchilari ish tajribasining natija va mazmunini tahlil qilish hamda umumlashtirish, maktabning asosiy ko‘rsatkichlarining statistik hisobini yuritish;

d) tarbiyalash, o‘qitish metodlarini, gigiyena, pedagogika, psixologiya, bolalar fiziologiyasi asoslarini bilish;

ye) instruktor-metodist ishiga rahbarlik qilish va o‘quv-mashq jarayoni o‘tkazilishi ustidan nazoratni amalga oshirish;

j) maktabning ommaviy sport va jismoniy tarbiya-sog‘lomlashtirish tadbirlarini amalga oshirish;

z) o‘quvchi-sportchilarning jismoniy tayyorgarligi bo‘yicha maktab tadbirlari o‘tkazish.

Katta instruktor-metodistlarga qonun hujjatlariga muvofiq boshqa majburiyatlar ham yuklatilishi mumkin.

78. Trener-o‘qituvchi, katta trener-o‘qituvchi, instruktor-metodist,   
katta instruktor-metodist lavozimlariga maktab direktorining buyrug‘iga asosan ishga qabul qilinadi va bo‘shatiladi.

79. Maktabning oliy boshqaruv organi trenerlar kengashi hisoblanadi. Trenerlar kengashi maktabda o‘zini o‘zi boshqarishning yuqori organi hisoblanib, o‘quv yili bo‘yicha tuzilgan ish reja asosida faoliyat olib boradi, unga maktab direktori rahbarlik qiladi.

80. Trenerlar kengashi vakolati quyidagilardan iborat:

a) direktorning yillik hisobotini tinglash;

b) maktab faoliyatini takomillashtirish va rivojlantirish, uning faoliyati sifat va samaradorligini oshirishning asosiy yo‘nalishlarini belgilash;

v) maktabdan tashqari ta'limga qo‘yilgan davlat talablari asosida o‘quvchilarga kerakli bo‘lgan bilim, ko‘nikma va malakalarga ega bo‘lishida maktab pedagogik jamoasining harakatini birlashtirish, ta'lim-tarbiya sifatini rivojlantirish bo‘yicha aniq tadbirlar belgilash;

g) xodimlarning o‘quv-ilmiy ishlarini, malaka oshirish va o‘z ustida mustaqil ishlash rejalarini muhokama qilish;

d) yillik va istiqbol rejalarni muhokama etish va ularga tegishli o‘zgartirishlar kiritish;

ye) ta'lim jarayoniga yangi pedagogik texnologiyalarni va texnik-axborot vositalarini tatbiq etish;

j) trener-o‘qituvchilarning kasbiy mahorati, obro‘si va javobgarligini oshirishga yo‘naltirilgan maqsadli ishlari olib borish, ularning ilmiy-metodik malakalarini oshirish, ijodiy tashabbuslarini rivojlantirish.

81. Trenerlar kengashi yig‘ilishi yilning har choragida kamida bir marta o‘tkaziladi.

**8-bob. Jamoat tashkilotlari**

82. Maktabning kasaba uyushmasi jamoat tashkiloti hisoblanib,   
uning faoliyati O‘zbekiston Respublikasining Mehnat Kodeksi, “O‘zbekiston Respublikasida jamoat birlashmalari to‘g‘risida”gi Qonuni va boshqa   
normativ-huquqiy hujjatlar asosida tashkil etiladi.

83. Maktabning jamoat tashkiloti o‘quv, ma'naviy-ma'rifiy hamda metodik ishlarni yaxshilash, jamoada ijtimoiy-psixologik muhitni sog‘lomlashtirish, xodimlar huquqlarini himoya qilish, ularning ish sharoitlarini yaxshilash, mas'uliyatlarini shakllantirish va mehnat intizomini mustahkamlash kabi masalalarda rahbariyatga taklif kiritadi va qonun doirasida ijrosini ta'minlaydi.

84. O‘zbekiston Respublikasining amaldagi qonunchiligiga asosan muassasa davlat va nodavlat jamoat tashkilotlari bilan hamkorlik qilish huquqiga ega.

**9-bob. Maktabning mol-mulki va mablag‘lari**

85. Maktab o‘z majburiyatlari bo‘yicha o‘z tasarrufidagi pul mablag‘lari   
va boshqa moddiy boyliklarning tasarruf etilishiga qonun hujjatlariga muvofiq javob beradi.

86. Maktabning rahbar xodimlari, instruktor-metodistlari,   
trener- o‘qituvchilari va tibbiyot (veterinariya) xizmati, usta-chavandoz, ot parvarishlovchi va taqachi xodimlari mehnatiga haq to‘lash va ularning mehnatini moddiy rag‘batlantirish Vazirlar Mahkamasining 2010 yil 23 sentyabrdagi 211-son qarori bilan tasdiqlangan Davlat byudjetidan moliyalashtiriladigan sport maktablari xodimlari mehnatiga haq to‘lash va ularning mehnatini moddiy rag‘batlantirish tartibi to‘g‘risidagi nizomga muvofiq amalga oshiriladi.

87. Maktabning moddiy-texnika bazasini dastlabki mustahkamlash, jumladan texnika, anjomlar va boshqa zarur vositalar bilan ta'minlash Surxondaryo viloyatining mahalliy byudjeti mablag‘lari hisobidan amalga oshiriladi.

Maktabning moddiy-texnika bazasini keyinchalik mustahkamlash va uning moliyaviy ta'minoti (ish haqi va unga tenglashtirilgan to‘lovlar, kommunal xizmatlar, otlarga ozuqa va dori-darmonlar sotib olish hamda boshqa xarajatlar) Davlat byudjeti mablag‘lari hisobidan amalga oshiriladi.

Maktabning hamda uning sektsiya va klublari faoliyatini tashkiliy-metodik ta'minlash Turizm va sport vazirligi, O‘zbekiston yilqichilik va ot sporti federatsiyasi, O‘zbekiston zamonaviy beshkurash federatsiyasi, O‘zbekiston polo federatsiyasi hamda O‘zbekiston uloq-ko‘pkari federatsiyasi bilan birgalikda amalga oshiriladi.

Maktab uchun Qorabayir zotli otlar O‘zbekiston yilqichilik va ot sporti federatsiyasi mutaxassislarining xulosasiga asosan tanlab olinadi.

88. Maktabga o‘z faoliyati ixtisosligi bo‘yicha pullik xizmatlar ko‘rsatishdan tushadigan mablag‘lar, jismoniy va yuridik shaxslaming homiylik xayriyalari, shuningdek, qonunchilik hujjatlari bilan taqiqlanmagan boshqa manbalar hisobidan maktabning moddiy-texnika bazasini mustahkamlash hamda uning xodimlarini moddiy rag‘batlantiriladi.

89. Maktabda shug‘ullanuvchilar keyinchalik bepul foydalanishlari uchun Qorabayir zotli otlarni Surxondaryo viloyatining mahalliy byudjeti va harbiy-ma'muriy sektorlarning mablag‘lari hisobidan sotib olinadi.

90. Maktab aholiga, turli tashkilotlarga pulli ta'lim xizmatlari ko‘rsatishga haqli.

91. Maktabning moddiy-texnika bazasiga unga tegishli bo‘lgan yer maydonlari, binolar, yopiq manej, kommunikatsiya, transport vositalari hamda ta'lim va tarbiya jarayonida foydalaniladigan boshqa anjomlar kiradi.

**10-bob. Xalqaro faoliyat**

92. Maktab qonun hujjatlarida belgilangan tartibda davlat va jamoat tashkilotlari orqali jismoniy tarbiya va sport masalalari bo‘yicha xalqaro faoliyatni amalga oshirish, maktabning trener-o‘qituvchi xodimlari va sportchilarini ayirboshlash bo‘yicha xorijiy sport muassasalari va tashkilotlari bilan bitimlar tuzish, birgalikda sport tadbirlari, bayramlar, ko‘riklar, seminarlar o‘tkazish huquqiga ega.

**11-bob. Maktabni qayta tashkil etish va tugatish**

93. Maktab qonun hujjatlarida belgilangan tartibda qayta tashkil etilishi   
va tugatilishi mumkin.

94. Maktabni qo‘shib yuborish, birlashtirish, bo‘lish, ajratish, qayta tashkil etish va tugatish Milliy gvardiya tomonidan amaldagi qonun hujjatlari asosida amalga oshiriladi.

**12-bob. Yakuniy qoidalar**

95. Ustavda aks ettirilmagan masalalar yuzasidan vujudga kelgan muammoli vaziyatlar qonun hujjatlariga muvofiq hal etiladi.

96. Maktabning ustaviga o‘zgartirish va qo‘shimchalar kiritish uni tasdiqlash tartibiga muvofiq amalga oshiriladi.